Dagmar Batthyány

Magicky kruh zivota

Elektronická kniha

Dagmar Batthyány

Magický kruh života

Copyright Mgr. Dagmar Batthyány

Ilustrácie Mgr. Dagmar Batthyány

Grafická úprava Jana Pajbachová, Eva Battyányi

Jazyková korektorka Mgr. Zuzana Dvoranová

Druhé vydanie

Všetky autorské práva sú vyhradené.

Žiadnu časť knihy nie je dovolené reprodukovať akýmkoľvek spôsobom – elektronicky, mechanicky, fotokopírovaním, nahrávaním a podobne, bez písomného súhlasu autora.

NÁVOD NA POUŽITIE

Výtvarné časti nie sú ilustráciou, ale samostatnou dejovou líniou. Rytmický text nemá ambíciu byť poéziou, iba autorskou skratkou, ktorá popisuje emócie. Doplnkové texty sú výsledkom mojich skúseností s viac ako niekoľko sto klientmi v rámci typológie.

Výtvarná časť harmonizuje naše mozgové hemisféry a doplnkový text poskytuje návod na riešenie rôznych situácii. Nie je nutné čítať postupne, nie je nutné zachovať postupnosť strán. Otvorte a ponorte sa do emócií, ktoré prežili a prežívajú mnohí ľudia, možno nájdete sami seba. Stačí pár minút pozerať na obrázok, dýchať pokojne s hlbokým nádychom a dlhým výdychom. Vypnite myslenie, vzruchy z okolia a nájdite si čas cítiť ako sa hojdá vaša duša v tele, ako vám ďakuje, že sa môže prejaviť.

Pokoj odbúrava zúfalstvo. Zúfalí ľudia robia zúfalé veci, vypnú svoju samostatnosť a slúžia. Svet prežije, iba ak nebudeme unavene slúžiť systému, ale staneme sa spolutvorcami pozitívnej reality.

ÚVOD

Toto textové a obrazové stvárnenie hľadá podstatu prežitých skutočností, čím sprostredkováva prenos myšlienok, ktoré vytvárajú, hodnotia, popisujú a vyrovnávajú sa s danou realitou.

Kombinácia tónov farieb môže mať očisťujúci účinok na našu psychiku. Vďaka svetu farieb máme možnosť pochopiť a pochopiť znamená vedieť. Človek, ktorý vie, dokáže plnohodnotne prežívať nekonečné životné perpetuum mobile, vidieť, cítiť, konať v súlade so svojím ja.

Obrazová časť zobrazuje svetlo pomocou farieb, pretože i takto je možné popísať pravdu o nás. Prečo popísať? Pretože pravda JE - iba lož sa vynachádza. *

Výtvarné diela nie sú determinované popisným tvarom, tak ako nie sú určené presné vymedzenia hraníc podvedomia. Text podáva ruku obrazovej časti, vďaka čomu sa význam a vizualizácia spájajú. Biely priestor listu papiera získava celkový výraz, ktorý môže byť predmetom meditácie.

* maliarka Ester Šimeroná – Fridrikobá (rozhovor s J. Alexym)

Kniha chce byť vaším priateľom, dá vám odpoveď, ak sa budete pýtať alebo bude s vami mlčať, aby ste vedeli, že nie ste sami.

Ak si získa váš záujem a vo vašom vnímaní bude mať hodnotu, splnila svoj účel.

Dagmar Batthyány

Všimli ste si ako dokonale je usporiadaná príroda, človek, zvieratá? Aj vtedy ak nemáme pocit, že sme duchovné bytosti, nemôžeme si nevšimnúť kolobeh živej prírody, jej samostatnosti vo vnútornej logike. Prečo ju potom nevyznávame tam, kde je? Veľká vesmírna energia je všade, no niektorí ju potrebujú uzamknúť a organizovať. Prečo to robia? Aby mali moc a moc sú peniaze. Moc ovládať môže byť ničivá. Nikto nie je nad nikým, sme kolobeh prírody, ktorý jednoducho je. Neprikazuje nič. Na tebe je, či pochopíš zákonitosti, ktoré fungujú. Možno budeš potrebovať okovy a pána, čo dáva príkazy a možno budeš pán, čo prikazuje sám sebe. Zdieľať moc, to je to tajomstvo!

„Nie som si rovný s každým. Som však súčasťou všetkého!

Nemusím súhlasiť, stačí ak zvážim.

Neprikazujem, iba žiadam zdieľať.“

PENIAZE

Často sa ti zdá, že sú jedinou

pravdou v našom malom

ohraničenom svete?

Máš pocit, že prídu ako priateľ

a odchádzajú ako nepriateľ?

Že strihajú krídla

a sú otrokárom slobody a šťastia?

Môžeš ich aj mať,

aby si mohol dať.

Bez teba sú nič.

To, čo z nich robí nepriateľa,

je ich schopnosť získať tvár

svojho majiteľa.

Mám taký návrh. Urobme niečo každý deň. Pre vás škovránkov ráno o deviatej hodine a pre vás sovičky večer o dvadsiatej prvej hodine. Chyťme sa za ruky! Virtuálne. Odkrojme pár minút z nášho času a zahaľme svet porozumením a láskou. Predstavme si krásnu zelenú planétu a usmiatych ľudí. Kolektívne vedomie je obrovská sila, ktorá pri správnom nasmerovaní dokáže dielo hodné univerza.

„Tvoríme svet a tešíme sa zo všetkého živého! Naša planéta je mama, ktorá túži po objatí, je to živé vedomie, ktoré nám poskytuje všetko čo potrebujeme a pýta si len pokornú, láskavú úctu.“

INVESTÍCIA

Vyhľadávaj dobro

a hovor a mysli na neho

a hýčkaj ho a pestuj

a zaplať mu reklamu.

Zadefinovať svoje JA do priestoru, v ktorom žijete, je ťažká úloha. Množstvo ľudí to neurobí, pretože oveľa jednoduchšie je hrať úlohu vo vopred predpísanom scenári. Je na počudovanie, ako sa niekedy trápia ľudia

na povrchu úspešní. Všetci bez rozdielu totiž nedali priestor svojej duši, svojmu ja. Hrajú povinné spoločenské divadlo a často dosahujú aj vysoké skóre. Ich duša je ale smädná, pretože cíti, že je osobitá. Podlieha však nadiktovaným predstavám. Každý kto chce, sa môže opýtať: Čo by som robil, keby som vedel, že nepadnem, nezlyhám? Čo mi spôsobí šťastný úsmev na tvári?

Veta - „Choď za svojím srdcom“ - nie je prežitá. Je to večná pravda.

„Som kúsok, časť vesmírnej dokonalosti, viem to, pretože inak by som

sa nenarodil. Mám príležitosť sa prejaviť a vrátiť veľkému univerzu radosť z tvorivosti. Som, cítim, konám.“

BUSINESS PÁRTY

Tvrdý skúmavý reflektor zraku,

strnulé pery v oblúku

hlasitej veselosti

pre pozornosť iných.

Šaty ako výkladná skriňa

našich možností

a výpredaj slov

na burze fráz.

Malé, biele kartičky putujúce

na rebríčku postavenia

pre nezmyselné zaradenie

sa do prúdu umelých hodnôt.

Je to veľký karneval, lenže

masky sa neskladajú,

sú neustálym bremenom

a okovami našej duše.

Rozum – ovčiarsky pes zaháňa

city a emócie,

vášne a bláznovstvá

sťa ovce do košiara.

Treba sa vedieť ponúknuť, predať,

zapojiť, hrať a nedávať znať

poznať kto, kde, ako, s kým.

prečo, čo za to a čo s tým.

Je zvláštne, ako si slušní ľudia komplikujú život a nedovolia si byť šťastní. Často je to dedičstvo, zlý návyk alebo výchova. Šťastie sa buduje ako dom. Základy sú málokedy ideálne, ale môžu byť pevné, ak si uvedomíme, aká dôležitá je sebadôvera. Neberme ju druhým – je to zločin!

„Som, kto som a nemám kam padnúť, pretože univerzum pracuje v môj prospech. Pretože som sa narodil a život je dar. Je to škola mojej duše.“

Table of Contents

Titulná strana

NÁVOD NA POUŽITIE

ÚVOD

PENIAZE

INVESTÍCIA

BUSINESS PÁRTY

AKO FARBY LIEČIA